東坡種花二首 二
作者：白居易
朝代：唐

paragraphs: 東坡春向暮，樹木今何如。
漠漠花落盡，翳翳葉生初。
每日領童僕，荷鉏仍決渠。
剗土壅其本，引泉溉其枯。
小樹低數尺，大樹長丈餘。
封植來幾時，高下隨扶疎。
養樹既如此，養民亦何殊。
將欲茂枝葉，必先救根株。
云何救根株，勸農均賦租。
云何茂枝葉，省事寬刑書。
移此爲郡政，庶幾甿俗蘇。